# Postup na predkladanie žiadostí o grant CEF (2021-2027)

## Žiadosť o grant CEF

Žiadosť o grant z Nástroja na prepájanie Európy (ďalej len „žiadosť o grant CEF“) **pripravuje žiadateľ na základe výzvy** na predkladanie žiadostí o grant, ktorú zverejňuje CINEA na portáli Funding & tenders <https://ec.europa.eu/info/funding-tenders/opportunities/portal/screen/programmes/cef>.

Za vypracovanie žiadosti o grant CEF je zodpovedný žiadateľ, ktorý postupuje pri príprave žiadosti o grant CEF v zmysle pokynov CINEA zverejnených na portáli <https://ec.europa.eu/info/funding-tenders/opportunities/portal/screen/how-to-participate/how-to-participate/1>, časti HOW TO PARTICIPATE.

**Subjekty oprávnené predložiť žiadosť o grant CEF postupujú vždy v súlade s pravidlami aktuálnej výzvy**, podľa inštrukcií zverejnených na portáli Funding & tenders, časti SUPPORT <https://ec.europa.eu/info/funding-tenders/opportunities/portal/screen/support/support> a žiadosť predkladajú v ňou **predpísanej forme a spôsobom.**

## Príprava a predkladanie žiadosti o grant CEF

Potenciálni žiadatelia **sú povinní v lehote 30 kalendárnych dní[[1]](#footnote-1) pred termínom na predkladanie žiadostí o grant CEF** v zmysle aktuálnej výzvy, **požiadať MD SR** (sekcia riadenia projektov) **o súhlas s predložením žiadosti o grant CEF**. Kontaktné údaje sú uvedené vo formulári s názvom „Formulár - projektový zámer“. Tento formulár je zverejnený na [www.mindop.sk](http://www.mindop.sk).

Žiadatelia môžu pri príprave žiadosti o grant CEF spolupracovať s príslušným zamestnancom MD SR. V priebehu prípravy žiadosti o grant CEF môže žiadateľ spolupracovať s MD SR, formou poskytnutia potrebnej metodickej a odbornej podpory pri dodržaní pravidla vylúčenia zaujatosti. Na tieto stretnutia môžu byť pozvaní aj zástupcovia JASPERS, rezortní experti (napr. na CBA) a zástupcovia iných útvarov MD SR prípadne iné relevantné subjekty.

Po doručení žiadosti o grant, MD SR overí náležitosti v Projektovom zámere. Následne po overení v prípade identifikovaných nedostatkov v žiadosti zamestnanec MD SR kontaktuje e-mailom, resp. listom žiadateľa. Spolu so žiadosťou o odstránenie identifikovaných nedostatkov, uvedie lehotu na doplnenie podkladov.

V prípade, ak žiadosť neobsahovala nedostatky, prípadne žiadateľ identifikované nedostatky v zmysle vyžiadania MD SR odstránil, príslušný zamestnanec postúpi žiadosť na schválenie generálnej riaditeľke sekcie riadenia projektov MD SR. Po jej schválení poverený zamestnanec MD SR zašle informáciu o schválení e-mailom, resp. listom žiadateľovi.

V prípade schválenia žiadosti o grant CEF a uzatvorenia Dohody o grante príjemca bezodkladne zabezpečí zverejnenie podpísanej Dohody o grante v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov **v Centrálnom registri zmlúv (CRZ).**

## Verejné obstarávanie – povinnosti príjemcu/implementačného subjektu pri zadávaní zákaziek

**Príjemca/implementačný subjekt alebo žiadateľ[[2]](#footnote-2) je povinný dodržiavať platnú legislatívu v oblasti verejného obstarávania (relevantné pre subjekt, ktorý má povinnosť postupovať v zmysle zákona o verejnom obstarávaní).**

Príjemca/implementačný subjekt pri zadávaní zákaziek na dodanie tovarov, uskutočnenie stavebných prác a poskytnutie služieb potrebných pre realizáciu aktivít projektu postupuje v súlade **so zákonom č. 343/2015 Z. z. o verejnom obstarávaní** a o zmene a doplnení niektorých zákonov v znení neskorších predpisov účinných **od** 18.04.2016 alebo v súlade **so zákonom č. 25/2006 o verejnom obstarávaní** a o zmene a doplnení niektorých zákonov v znení neskorších predpisov účinných, u ktorých bolo verejné obstarávanie preukázateľne začaté **do** 17.04.2016.

Príjemca/implementačný subjekt počas obstarávania **zabezpečí**:

* dodržiavanie princípov vo verejnom obstarávaní v zmysle čl. 125 ods. 4 všeobecného nariadenia - princíp rovnakého zaobchádzania, princíp nediskriminácie hospodárskych subjektov, princíp transparentnosti, princíp proporcionality, princíp hospodárnosti, princíp efektívnosti a taktiež princípov účelnosti a účinnosti,
* dodržiavanie zákona o verejnom obstarávaní,
* súlad obstarávania zákaziek s predpismi EÚ a všeobecne záväznými právnymi predpismi SR,
* dodržiavanie zákazu konfliktu záujmov, zákazu protiprávneho konania pri výbere dodávateľa/zhotoviteľa a rešpektovanie pravidiel čestnej hospodárskej súťaže,
* vecný súlad predmetu obstarávania, návrhu zmluvných podmienok a iných údajov so schváleným zámerom projektu, pripravovanou/schvaľovanou žiadosťou o grant CEF a/alebo účinnou Dohodou o grante (napr. súlad s výškou schváleného príspevku z CEF, súlad lehoty realizácie a lehoty ukončenia aktivít projektu, vecné zadanie zákazky v rámci jej oprávnenosti na spolufinancovanie, súlad technického riešenia/zadania so schváleným technickým zadaním/riešením a pod.).

**Upozornenie:**

MD SR v súvislosti s možným dopadom na povinnosti vyplývajúce z Dohody o grante a/alebo zo Zmluvy o implementácii projektu financovaného z CEF (v prípade implementačných subjektov) odporúča, aby príjemca/implementačný subjekt pre každú písomne uzatvorenú zmluvu, ktorá bude výsledkom procesu obstarávania zákaziek na tovary, služby alebo práce **zabezpečil** **najmä zahrnutie nasledovných povinností**:

* povinnosť dodávateľa/zhotoviteľa strpieť výkon kontroly/auditu/kontroly na mieste súvisiaceho s dodávaným tovarom, prácami a službami, a to oprávnenými osobami na výkon tejto kontroly/auditu a poskytnúť im všetku potrebnú súčinnosť;
* právo príjemcu/implementačného subjektu bez akýchkoľvek sankcií odstúpiť od zmluvy s dodávateľom/zhotoviteľom v prípade, kedy ešte nedošlo k plneniu zo zmluvy medzi príjemcom a dodávateľom/zhotoviteľom a výsledky administratívnej finančnej kontroly neumožňujú financovanie výdavkov vzniknutých z tohto obstarávania.

Príjemca/implementačný subjekt je v zmluve/dodatku k zmluve s úspešným uchádzačom povinný tiež stanoviť ich účinnosť v súlade s platnou legislatívou SR[[3]](#footnote-3).

Ak príjemca/implementačný subjekt, ktorý je v súlade s platnou legislatívou SR **povinný zverejniť zmluvu** s úspešným uchádzačom/dodatok k zmluve, poruší svoju zákonnú povinnosť a zmluvu/dodatok k zmluve nezverejní (resp. zverejní ju až po uplynutí lehoty 3 mesiacov od jej podpisu zmluvnými stranami) a na základe tejto zmluvy/dodatku k zmluve dôjde k plneniu, budú výdavky vzniknuté na základe tejto zmluvy/dodatku k zmluve považované za neoprávnené. Zároveň platí, že reálne plnenie zmluvy/dodatku môže nastať až po nadobudnutí účinnosti zmluvy/dodatku.

## Monitorovanie

V prípade schválenia žiadosti o grant CEF a následne uzatvorenia Dohody o grante žiadame prijímateľa o sprístupnenie projektu na portáli Funding & tenders v roli „Team Member“ pre určených zamestnancov
MD SR. V prípade akýchkoľvek doplňujúcich údajov je MD SR oprávnené požiadať o ich zaslanie zo strany prijímateľa.

## Archivácia dokumentácia

Príjemca/implementačný subjekt je **povinný uchovávať dokumentáciu** projektu CEF v súlade s ustanoveniami Dohody o grante.

1. MD SR môže vo výnimočných a zdôvodnených prípadoch predlžiť lehotu na predloženie žiadosti o súhlas s predložením žiadosti o grant CEF v zmysle predmetnej výzvy. [↑](#footnote-ref-1)
2. Ak sa začalo obstarávať ešte pred podpísaním Dohody o grante. [↑](#footnote-ref-2)
3. Zákon č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony, v § 47a odsek 1 stanovuje: „Ak zákon ustanovuje povinné zverejnenie zmluvy, zmluva je účinná dňom nasledujúcim po dni jej zverejnenia“. [↑](#footnote-ref-3)